Շեյխա **Մոզա բինտ Նասեր ալ-Միսնեդ** (արաբ․՝ الشيخة موزا بنت ناصر المسند‎‎, Şeiḥa Mūzah bint Nāşir al-Misnid, օգոստոսի 8, 1959(1959-08-08), Al Khor, Կատար), քաղաքական և հասարակական գործիչ, Քաթարի շեյխ Համադ բեն Քալիֆ-ալ-Թանիի երկրորդ կինը։

Կենսագրություն և գործունեություն
--------------------------------

Կրթությունն ստացել է Քաթարի ազգային համալսարանում (1986—1990), սոցիոլոգ է։ Ապա անցել է փորձաշրջան ԱՄՆ-ի առաջատար համալսարաններում։

Մոզա ալ-Միսնեդը, որը իր օրինակով բացառիկ է Պարսից ծոցի մյուս երկրների կանանց համար, ունի պետական և միջազգային պարտականությունների մի ամբողջ շարք։ Այդ թվում են նաև նրա արարողակարգային պարտականությունները. Քաթարի կրթության, գիտության և հասարակական զարգացման ֆոնդի նախագահ, Ընտանեկան հարցերի գերագույն խորհրդի նախագահ, Կրթության Գերագույն խորհրդի փոխնախագահ, ՅՈՒՆԵՍԿՕ-ի հատուկ դեսպան։

Մոզա ալ-Միսնեդն իր գլխավոր նպատակն է համարում Քաթարը դարձնել ժամանակակից, առաջատար երկիր, դրա համար էլ ակտիվ մասնակցություն ունի իր երկրի ու տարածաշրջանի քաղաքական, հասարակական կյանքում, գործնական ու մշակութային հարցերում։ Նա հիմնել է Արաբական դեմոկրատական ֆոնդը, որտեղ նրա ամուսինը կատարել է առաջին լուրջ ներդրումը, որը կազմում է 10 միլիոն դոլար։ Այս ֆոնդի գլխավոր խնդիրը ԶԼՄ-ների ազատ զարգացումն է։ Շեյխա Մոզան նաև Քաթարը նոր «Սիլիկոնե հովիտ» դարձնելու գաղափարի հեղինակն է։ Այս նպատակով ստեղծվել է Քաթարի գիտության և տեխնոլոգիայի այգին, որի բացումը տեղի ունեցավ 2008 թվականի վերջերին։ Այգում կատարվեցին 225 միլիոն արժողությամբ ներդրումներ այդ թվում՝ այնպիսի միջազգային առաջատար ընկերություններ կողմից, ինչպիսիք են՝ «Microsoft-ը», «Shell-ը» և «General Electric-ը»։ Բացի այդ, նա համարվում է նաև Քաթարում «Կրթական քաղաքի» գաղափարի հեղինակն ու այն կյանքի կոչողը։ Այն իրենից ներկայացնում է մոտ 2500 հա տարածությամբ համալսարանական քաղաք՝ մայրաքաղաքի արվարձաններից մեկում, որտեղ դասախոսում են ամերիկյան համալսարանների առաջատար պրոֆեսորները։ Շեյխան ակտիվորեն խրախուսում է նաև արաբալեզու «Ալ-Ջազիրա» հեղինակավոր լրատվամիջոցի գործունեությունը։

Մոզա ալ-Միսնեդը Վիջինիայի (*Virginia Commonwealth University*), Թեքզասի՝ *A & M* (*Texas A & M University*), Քարնեգի Մելլոնի (*Carnegie Mellon University*), Ջորջթաունի (*Georgetown University*) համալսարանների և Լոնդոնի թագավորական քոլեջի (*Imperial College London*) պատվավոր դոկտոր է։ 2010 թվականից Բրիտանական կայսրության օրդենի կին-կոմանդոր է։

Ընտանիք
-------

Մոզա ալ-Միսնեդն ունի յոթ զավակ (հինգ որդի և երկու դուստր).

* շեյխ Թամիմ բին Համադ Ալ-Թանի (2013 թվականի հունիսի 25-ից՝ Քաթարի 4-րդ էմիր)
* շեյխ Ջասիմ բին Համադ բին Խալիֆա Ալ-Թանի
* Ջոան Համադ-ալ-Թանի
* Խալիֆա Համադ-ալ-Թանի
* Մուհամեդ Համադ-ալ-Թանի
* Ալ-Մայասսա Համադ-ալ-Թանի
* Հինդ Համադ-ալ-Թանի

Ծանոթագրություններ
------------------

1. ↑  "Noblesse et Royautés Archived 2013-06-12 at the Wayback Machine. (French) : photos showing the decoration; see also : Medal of the World — Order of the British Empire

Արտաքին հղումներ
----------------

* *Густерин П. В.* Деловые женщины Арабского Востока
* Backstory: Qatar reformed by a modern marriage

|  |  |  |  |  |  |
| --- | --- | --- | --- | --- | --- |
| 

|  |  |
| --- | --- |
|  ⛭   Թեմատիկ կայքեր | Rodovid |
|  |
| Չափորոշչային վերահսկողություն | ISNI: 0000 0003 6759 7182 · LCCN: nb2012006539 · VIAF: 233318774 · WorldCat VIAF: 233318774 |

 |